ROZHODNUTIE RADY 2007/238/SZBP
z 19. apríla 2007,
ktorým sa vymenúva osobitný zástupca Európskej únie pre Sudán
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 18 ods. 5 v spojení s článkom 23 ods. 2,
keďže:
(1)
Rada 18. júla 2005 prijala jednotnú akciu 2005/556/SZBP (1), ktorou sa pán Pekka HAAVISTO vymenúva za osobitného zástupcu Európskej únie (OZEÚ) pre Sudán.
(2)
Rada 5. júla 2006 prijala jednotnú akciu 2006/468/SZBP (2), ktorou sa obnovuje a reviduje mandát OZEÚ pre Sudán.
(3)
Rada 15. februára 2007 prijala jednotnú akciu 2007/108/SZBP (3), ktorou sa do 30. apríla 2007 predlžuje mandát Pekku HAAVISTA ako OZEÚ pre Sudán. Rada sa dohodla aj na tom, že mandát OZEÚ pre Sudán by sa mal v zásade predĺžiť o dvanásť mesiacov.
(4)
Pekka HAAVISTO oznámil generálnemu tajomníkovi/vysokému splnomocnencovi svoj zámer odstúpiť na konci apríla 2007. Mal by sa preto vymenovať nový OZEÚ pre Sudán od 1. mája 2007 na zostávajúce obdobie mandátu.
(5)
Generálny tajomník/vysoký splnomocnenec odporučil, aby bol pán Torben BRYLLE vymenovaný za nového OZEÚ pre Sudán.
(6)
Článok 49 ods. 3 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), ustanovuje, že základné akty môžu mať predovšetkým jednu z foriem rozhodnutia podľa článku 18 ods. 5 zmluvy.
(7)
OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky vymedzené v článku 11 zmluvy,
ROZHODLA TAKTO:
Článok 1
Vymenovanie
Torben BRYLLE sa týmto vymenúva za osobitného zástupcu Európskej únie (OZEÚ) pre Sudán od 1. mája 2007 do 29. februára 2008. Svoje úlohy vykonáva v súlade s mandátom a podrobnými postupmi ustanovenými v jednotnej akcii 2007/108/SZBP.
Článok 2
Financovanie
1. Referenčná suma na obdobie od 1. mája 2007 do 29. februára 2008 určená na úhradu výdavkov spojených s mandátom OZEÚ je 1 700 000 EUR.
2. Riadenie výdavkov je predmetom zmluvy medzi OZEÚ pre Sudán a Komisiou. Oprávnenosť výdavkov sa začína 1. mája 2007.
Článok 3
Preskúmanie
OZEÚ pre Sudán predloží do polovice novembra 2007 generálnemu tajomníkovi/vysokému splnomocnencovi, Rade a Komisii súhrnnú správu o vykonávaní svojho mandátu.
Článok 4
Nadobudnutie účinnosti
Toto rozhodnutie nadobúda účinnosť dňom jeho prijatia.
Článok 5
Uverejnenie
Toto rozhodnutie sa uverejní v Úradnom vestníku Európskej únie.
V Luxemburgu 19. apríla 2007